P6_TA(2004)0111

Románia előrelépése a csatlakozás felé

Az Európai Parlament állásfoglalása Romániának a csatlakozás felé tett előrelépéséről (COM(2004)0657 — C6-0151/2004 — 2004/2184(INI))

Az Európai Parlament,

- tekintettel a Bizottság 2004-es, Romániának a csatlakozás érdekében tett előrelépéseiről szóló éves jelentésére és a Bizottságnak a bővítés folyamatában tett előrelépésekről szóló stratégiai dokumentumára (COM(2004)0657 — C6-0151/2004),

- tekintettel a 2002. december 12- 13-i koppenhágai Európai Tanács és a 2003. december 12- 13-i brüszszeli Európai Tanács elnökségi következtetéseire,

- tekintettel a csatlakozási folyamat megkezdése óta készült állásfoglalásaira,

- tekintettel eljárási szabályzata 45. cikkére,

- tekintettel a Külügyi Bizottság jelentésére és a Költségvetési Bizottság véleményére (A6-0061/2004),

A. mivel Románia lényeges erőfeszítéseket tett az Európai Unióhoz való csatlakozási folyamatban,

B. mivel Románia értékelése a koppenhágai kritériumok, az 1999. december 10- 11-i helsinki Európai Tanács elnökségének következtetései, valamint a megkülönböztetett megközelítés elve szerint történik,

C. mivel további erőfeszítések szükségesek, nevezetesen igazságügyi és belügyi téren, a korrupció és a szervezett bűnözés elleni küzdelmet és a határok ellenőrzését, valamint az állami támogatások kapcsán a versenyt illetően, továbbá a környezetvédelem területén a jogszabályok minden területen történő bevezetését, valamint a horizontális jogi szabályozást illetően,

Politikai helyzet és kritériumok

1. elismeri, hogy amint azt a Bizottság jelentése is leszögezte, Románia megfelel a koppenhágai politikai kritériumoknak és megerősítette intézményeinek stabilitását, ezáltal garantálva a demokráciát, a jog uralmát, az emberi jogokat és a kisebbségek - egyaránt a magyar és a roma kisebbség - elismerését és védelmét, ám az igazságszolgáltatás és a közigazgatás terén áthatóbb reformokra, a korrupció elleni küzdelem területén pedig nagyobb erőfeszítésekre van szükség;

2. örömmel nyugtázza, hogy Románia előrelépéseket tett a közigazgatási és igazságszolgáltatási reformok terén, és kidolgozta a közigazgatási reform stratégiáját, amelyre feltétlenül szükség volt a közszolgálati rendszer decentralizálása és a politikák összehangolása érdekében; meggyőződése, hogy Románia felismeri annak fontosságát, hogy folytatnia kell a közigazgatási és igazságügyi reformokat mint elsődleges fontosságú feladatokat, és hogy a jövőben is jelentős erőfeszítéseket fog szentelni ezen reformok széles körű végrehajtásának;

3. Romániát a közigazgatási rendszer reformjának mielőbbi végrehajtására biztatja, hisz ez elengedhetetlenül szükséges Románia Európai Unióhoz való sikeres csatlakozásához; javasolja, hogy fordítson különleges figyelmet a 2004. májusi közigazgatási reformstratégiában foglalt rendelkezések megvalósításának, különösen hangsúlyozva a közalkalmazottak megfelelő anyagi megbecsülését, érdemeik alapján és nyílt versenyben történő előléptetését, jobb menedzsmentjét és képzését; üdvözli a közszolgálatban állók etikai kódexének 2004. februári elfogadását;

4. üdvözli Románia a decentralizáció és a helyi igazgatás területén tett erőfeszítéseit, különösen a 2004. májusi stratégiát; de aggodalmát fejezi ki amiatt, hogy Románia még nem oldotta meg azokat a problémákat, melyeket a Bizottság 2003-as jelentésében meghatározott; hangsúlyozza annak fontosságát, hogy megerősítsék a helyi szintű igazgatási képességeket és a pénzügyi gazdálkodást, egyúttal azt is biztosítva, hogy a helyi önkormányzat elegendő bevétellel, valamint emberi és anyagi erőforrással rendelkezzen;

5. elismeri, hogy az elvárásoknak megfelelően rendkívüli rendelkezéseket csak a román alkotmányban foglalt "kivételes körülmények között" alkalmaztak, ám sajnálattal veszi tudomásul, hogy a valóságban e gyakorlat alkalmazása nem csökkent; megismétli a román kormány felé tett azon kérését, hogy térjen át a rendkívüli rendelkezések gyakori alkalmazásáról a hagyományos jogi eljárások alkalmazására; felhívja a figyelmet a "kivételes körülmények" fogalom világosabb és egyértelműbb meghatározásának szükségességére a rendkívüli rendelkezések vonatkozásában;

6. elismerően nyilatkozik Románia alkotmányának 2003 októberében történt módosításáról, amely hozzájárult a parlamenti eljárások ésszerűsítéséhez azáltal, hogy a két ház számára jogalkotási módokban elsődleges hatásköröket biztosít; azon a véleményen van, hogy további erőfeszítéseket kell tenni a politikák tervezési folyamata és a jogalkotási folyamat javítása érdekében;

7. felkéri Romániát - és különösen az igazságszolgáltatási hatóságokat - hogy teljes mértékben alkalmazzák a tájékoztatás szabadságára vonatkozó törvényeket; felkéri a román kormányt és a parlamentet, hogy tegyék átláthatóbbá a jogalkotási eljárást, megkönnyítve ezzel munkájuk média általi ellenőrzését;

8. azon a véleményen van, hogy a szólásszabadságot illetően javult az újságírók jogi helyzete, de aggodalmát fejezi ki amiatt, hogy emelkedett a tényfeltáró újságírók súlyos fizikai bántalmazását illető esetek száma, és kéri hogy ezen esetek felderítésére tegyék meg a szükséges erőfeszítéseket; aggodalmát fejezi ki továbbá a tömegtájékoztatás területén működő számos egyesület továbbra is ingatag anyagi helyzete miatt, ugyanis emiatt a hatóságok nyomást gyakorolhatnak rájuk; ezért úgy véli, további erőfeszítésekre van szükség a tömegtájékoztatási eszközök függetlenségének biztosítása érdekében;

9. felhívja Romániát, hogy az elfogadott törvények konkrét megvalósítására való összpontosítás révén erősítse meg a román kormány által jóváhagyott - az igazságügyi rendszer reformjának végrehajtására vonatkozó - stratégiát és cselekvési tervet; ennek érdekében felhívja Romániát, hogy minél előbb teremtse meg e reform hatékonyságának biztosításához szükséges emberi és pénzügyi erőforrásokat;

10. üdvözli a bírói és a végrehajtó hatalom szétválasztása érdekében tett eddigi intézkedéseket, például az igazságügyi miniszter azon hatáskörének megszüntetését, hogy bírói kinevezésekről vagy előléptetésekről határozhat; aggodalmát fejezi ki a Bizottság azon következtetése miatt, miszerint egy közelmúltbeli hivatalos felmérés megerősítette, hogy a végrehajtó hatalom továbbra is befolyásolja a bírósági eljárások kimenetelét; megismétli azon kérését, hogy erősítsék meg az igazságszolgáltatás függetlenségét és hivatásos voltát; felhívja Romániát, hogy teremtsen kedvezőbb környezetet a bírói hatalom gyakorlása számára azáltal, hogy több bírát alkalmaz és számukra több lehetőséget biztosít a szakmai továbbképzésre, valamint az EU tagállamaiban meghatározott legjobb gyakorlatok rendelkezésre bocsátása révén; felhívja Romániát, hogy tegyen eleget a Bizottság éves jelentésében foglalt, erre vonatkozó ajánlásoknak, biztosítva a valódi jogállamiságot;

11. sürgeti Romániát, hogy tegyen jelentős előrelépést a decentralizáció és a helyi autonómia területén azáltal, hogy több és elegendő pénzügyi és emberi erőforrást bocsát a helyi hatóságok rendelkezésére, modernizálja azok munkamódszereit, megemeli a fizetéseket, és hatékony képzést biztosít;

12. üdvözli, hogy a kormány három törvényből álló, a Legfelső Igazságszolgáltatási Tanácsról, az igazságügyi rendszerről és a bírák jogállásáról szóló törvénycsomagot fogadott el; felhívja az igazgatási szerveket, hogy kezdjék el ezen 2004. szeptember 30-tól hatályos törvények alkalmazását, amelyek célja, hogy jelentősen javítsák az igazságszolgáltatási rendszer függetlenségét és hatékonyságát;

13. nyugtalanságát fejezi ki amiatt, hogy a Bizottság által az egyesülési szabadságot érintően megfogalmazott aggodalmak ellenére a nemzeti kisebbségek alternatív politikai szervezeteinek bejegyzése komoly akadályokba ütközött, megakadályozva ezzel a választásokon való részvételüket;

14. megállapítja, hogy a korrupció még mindig nagy aggodalomra ad okot; és ebben a vonatkozásban ijesztőnek tartja a Bizottság azon megállapítását, hogy a sikeresen felderített korrupciós ügyek száma Romániában csekély, különösen a magas szintű korrupció esetén; felhívja a román kormányt, hogy fokozza a korrupció elleni küzdelem érdekében tett erőfeszítéseket, elsősorban a magas szintű korrupció vonatkozásában; felhívja Romániát, hogy tegyen további erőfeszítéseket azért, hogy a korrupcióellenes hatóság nagyobb hatáskörökkel rendelkezzen, és biztosítsa annak függetlenségét és hatékonyságát; üdvözli Románia pozitív válaszát az Európai Parlament azon felhívására, hogy növelje a Nemzeti Korrupcióellenes Iroda alkalmazottainak létszámát és az eddigi konstruktív részvételt az Európa Tanácson belül működő Korrupcióellenes Államok Szervezetében (GRECO), és sürgeti, hogy ennek érdekében további előrelépéseket tegyen;

15. felhívja Romániát, hogy mivel az emberkereskedelem áldozatainak származási országa, tranzit országa és célja is egyben, hozzon célirányos intézkedéseket ezen a területen, így például az érintett román hatóságok (határőrség, rendőrség, ügyészség, idegenrendészet, nemzeti menekültügyi iroda stb.) és a szomszédos országokbeli megfelelőik közötti együttműködés fokozása terén, és szolgáltasson hiteles éves adatokat annak érdekében, hogy ezen intézkedések előrehaladását fel lehessen mérni;

16. üdvözli Romániának a schengeni kritériumok elfogadására vonatkozó 2004. júliusi cselekvési tervét, és felkéri ennek mielőbbi teljes érvényű végrehajtására, felszerelései, infrastruktúrája és humán erőforrása korszerűsítési folyamatának meggyorsítása és az ukrajnai, moldovai és fekete-tengeri határai ellenőrzésének és felügyeletének javítása érdekében;

17. örömmel nyugtázza, hogy Románia - a Parlament kéréseinek és a nemzetközi felhívásoknak eleget téve - nemzeti gyermekvédelmi szabványokat és a nemzetközi örökbe fogadásra vonatkozó szigorú szabályokat vezetett be; úgy véli, hogy az új jogi keret megfelelő alkalmazása hozzájárulhat a gyermekek jogai védelmének javításához; ezért úgy véli, hogy ezek végrehajtását teljes mértékben biztosítani kell; emlékeztet arra, hogy foglalkozni kell az összes olyan család ügyével, amelyekre a moratórium vonatkozik, és ebből adódóan üdvözli azt a kezdeményezést, hogy a közeljövőben nemzetközi bizottságot hozzanak létre ezen esetek egy részének kivizsgálására;

18. kéri, hogy különös figyelmet szenteljenek az intézményi felügyeletet elhagyó gyermekeknek és fiatal felnőtteknek, akiket megfelelő módon újra integrálni kell a közösségbe, támogatni kell és meg kell védeni a visszaélésektől;

19. örömét fejezi ki amiatt, hogy Románia az Emberi Jogok Európai Bírósága által alkalmazott gyakorlatnak megfelelően módosította jogi szabályozását a büntetés végrehajtási intézmények fogva tartottakkal szembeni nem megfelelő bánásmód elleni küzdelmet illetően, azonban aggodalmának ad hangot amiatt, ami a rendőrségen, a börtönökben és a pszichiátriai kórházakban való nem megfelelő bánásmódot illeti, amelyekről még mindig érkeznek bejelentések; felhívja a román hatóságokat, hogy fordítsanak figyelmet erre a területre, és hogy minden visszaélést vizsgáljanak ki hatékonyan és állítsák bíróság elé mindazokat, akik felelősek az emberi jogok megsértéséért;

20. Komoly aggodalmának ad hangot a szellemi fogyatékos embereknek az elmegyógyintézetekben való önkényes fogva tartása miatt, valamint az elmegyógyintézetekben és más, a szellemi fogyatékos emberek számára létesített bentlakásos intézményekben a nem megfelelő körülmények és a megfelelő ellátás hiánya miatt; felhívja Romániát, hogy a lehető legsürgősebben tegyen lépéseket a helyzet orvoslására, és biztosítsa, hogy az összes gyógyintézet és az összes intézmény rendelkezzen megfelelő forrásokkal a gyógykezelésekhez és a megfelelő életkörülményekhez;

21. úgy véli, hogy alkalmazzák ugyan a romák hátrányos megkülönböztetése elleni küzdelem érdekében kidolgozott stratégiát, ám aggodalmának ad hangot amiatt, hogy a Bizottság becslése szerint még mindig igen gyakoriak a romák elleni erőszakkal és hátrányos megkülönböztetéssel kapcsolatos esetek, még a hivatalos intézményekben is; felhívja a román kormányt, hogy növelje erőfeszítéseit ezen a területen, és részesítse előnyben az oktatást és a képességfejlesztést a megkülönböztetés elleni küzdelemmel kapcsolatos különleges intézkedésekkel egyetemben; üdvözli a Nemzeti Romaügyi Ügynökség nemrégiben történt létrehozását;

Gazdasági kritériumok

22. üdvözli, hogy a Bizottság jelentésének következtetései szerint Románia megfelel a működőképes piacgazdaság követelményeinek, és határozottan valósítja meg a strukturális reformok programját, amelynek eredményeképpen helytáll majd a verseny nyomásával és az Unió belső piaci erőivel szemben;

23. felhívja Romániát, hogy hozzon megfelelőbb intézkedéseket a makrogazdasági stabilitás fenntartása érdekében és mélyítse el a strukturális reformokat, hangsúlyozza, hogy a vállalati szféra deficitjének folyamatos csökkentése érdekében szükséges biztosítani a pénzügyi fegyelmet, az energetikai termékek a költségek fedezése szerinti folytonos árkiigazítását, valamint az állami vállalatok pénzügyi teljesítményének javítását;

24. felkéri a kormányt, vigye véghez a privatizációs folyamatot, tisztázza az e folyamat során adódott nézeteltéréseket, és sürgősen szüntesse meg a nem működőképes vállalatokat; úgy véli, hogy az igazságszolgáltatási rendszer és a közigazgatás működése terén további előrelépést kell elérni annak érdekében, hogy a törvényt egységes és kiszámítható módon lehessen alkalmazni, kedvező körülményeket teremtve a külföldi cégeknek és befektetéseknek;

25. emlékeztet arra, hogy Romániában a szegénység továbbra is rendkívül súlyos probléma, noha az erre vonatkozó 2003-2004-es mutatók enyhe csökkenést jeleznek; üdvözli a román kormány munkáját, amely elsőrendű céljává tette a társadalmi kirekesztés és a szegénység elleni küzdelmet, és fontos előrelépéseket tett a legfontosabb kihívások - nevezetesen az állami intézményeket elhagyó fiatalok, a munkaerőpiacon elhelyezkedni nem tudó fiatalok, a gazdálkodó családok, a nyugdíjasok, a hajléktalanok és a romák csoportja - meghatározása tekintetében, és Romániát a legmegfelelőbb megoldások megtalálására buzdítja; üdvözli a szociális segélyek juttatásának módját szabályozó jogi keret létrehozását és a civil szervezetek e segélyek kiosztásába való bevonása érdekében tett erőfeszítéseket; felkéri a román hatóságokat, hogy folytassák a szegénység felmérésére hivatott statisztikák fejlesztését és fejezzék be a Bizottsággal együtt készített társadalmi felzárkóztatására vonatkozó jelentést;

26. üdvözli, hogy Románia számos, a szociális védelemre vonatkozó törvényt fogadott el, valamint növelte a szociális védelemre irányuló közkiadásokat és elfogadta a 2003-2004-re szóló, a szolidaritást serkentő szociális programot; ugyanakkor hangsúlyozza, hogy Romániának a jelenlegieknél határozottabb intézkedéseket kellene hoznia annak érdekében, hogy lehetőséget teremtsen az országban az új vállalkozások létrehozásához, mint a jövőbeni gazdasági fellendülés alapjához; és biztatja Romániát, hogy folytassa a szociális védelmi rendszer reformját, különös tekintettel az egészségügyi szolgáltatások javítására, ide értve a mentális egészséggondozás átfogó reformját és a fogyatékkal élők társadalmi integrációját;

A közösségi vívmányokra vonatkozó kritériumok

27. úgy véli, hogy Romániának sikerült a területek nagy részén kielégítően teljesítenie a jogharmonizációt, és ha továbbra is ilyen ütemben halad előre, teljesítve kötelezettségvállalásait, akkor jó úton halad ahhoz, hogy a csatlakozás tervezett időpontja előtt végrehajtsa a joganyag átültetését;

28. támogatja Romániát az adminisztratív képességek növelése érdekében tett erőfeszítéseiben a vívmányok többségét illetően; felhívja Románia figyelmét, hogy a jogalkotás területén tapasztalható előrelépés, valamint a cselekvési tervek elfogadása nem elegendő, megvalósítási és végrehajtási mechanizmusokat kell létrehozni valamennyi területen, a törvények ellenőrzésére és végrehajtására vonatkozó külön intézkedéseket kell hozni, továbbá évente pontos számadatokat kell közzétenni az intézkedésekkel kapcsolatos fejlődés értékelése érdekében;

29. felkéri Romániát, hogy energikusan alkalmazza a termékek szabad mozgására, a tőke szabad mozgására, a vámra és a pénzügyi ellenőrzésre vonatkozóan előírt eljárásokat;

30. felkéri Romániát, hogy jelentős mértékben növelje a környezetvédelemhez kapcsolódó valamennyi területre vonatkozó jogszabályok végrehajtását; felkéri, hogy javítsa horizontális környezetvédelmi jogszabályozásának harmonizációját, különös tekintettel a levegő minőségére, a hulladékgazdálkodásra, a víz minőségére és a környezetvédelemre, valamint egyéb más területekre;

31. támogatja a román kormány azon törekvését, hogy a Duna-deltát Natura-2000 területként fejlessze, és felhívja a Bizottságot, hogy társuljon ezen tevékenységekhez azáltal, hogy azt mint Ukrajnával közös, határon átnyúló intézkedést támogatja, valamint felajánlja közreműködését a jelenlegi érdekellentétek megoldásában, amelyek egyébként akadályokat gördítenének Európa ezen fontos természeti területének teljes védelme elé;

32. úgy véli, az állami támogatásokat illetően a román kormánynak jelentős előrelépéseket kell tennie a jogszabályok alkalmazása terén;

33. annak biztosítására sürgeti Romániát, hogy teljesítsék a magas szintű követelményeket a közbeszerzés és a versenyeztetési szabályok és eljárások terén, a közösségi jogrendszernek megfelelő módon;

34. úgy véli, hogy az európai alapokat kezelő ügynökségek adminisztratív és végrehajtási képességeit növelni kell; úgy ítéli meg, hogy mezőgazdasági téren Romániának meg kell erősítenie a SAPARD-ügynökség adminisztratív képességeit és végrehajtását;

35. felkéri Romániát, hogy a szociális és foglalkoztatási politika területén ügyeljen arra, hogy megfelelő erőforrások álljanak rendelkezésre a munkahelyi ellenőrzések növelésére a munkahelyi egészségügyi és biztonsági szabályok betartásának biztosítása érdekében, továbbá kéri, hogy szenteljen nagyobb figyelmet az ipari környezet javítására;

36. sürgeti a román kormányt, hogy javítsa az Európai Szociális Alap bevezetésének feltételeit, és egyúttal a stratégiai foglalkoztatási intézkedések finanszírozásának befogadására vonatkozó képességeket is;

37. megjegyzi, hogy Románia joganyagának a közösségi vívmányokkal való harmonizációja viszonylag kielégítő az energia, az ipar, a kutatás és a távközlés területén, mégis felkéri a kormányt, hogy szenteljen nagyobb figyelmet az iparpolitikára vonatkozó jogszabályok végrehajtásának, tekintettel arra, hogy e terület szerkezeti gyengesége miatt korlátozott ezen jogszabályok alkalmazási lehetősége, úgy ítéli meg, hogy az energiaellátás aktív biztonságára is sürgősen szükség van, mivel a nem hatékony fűtőrendszerek leszerelése és az életképtelen szénbányák még mindig fontos kihívást jelentenek, a munkával kapcsolatos nehézségekkel való szembenézéshez szociális intézkedések meghozatala szükséges, a távközlési szektor liberalizációs stratégiáját pedig felül kell vizsgálni;

38. rámutat arra, hogy a 2004-es évre a Romániának nyújtott teljes előcsatlakozási pénzügyi támogatás mintegy 825 millió eurót tett ki, azaz 405,3 millió eurót a PHARE nemzeti programból, 158,7 millió eurót a SAPARD-tól, és 289, illetve 343 millió euró közötti összeget az ISPA-tól; így a támogatás összmennyisége körülbelül az ország GDP-je 1,4%-ának felel meg;

39. felkéri Romániát, folytassa a regionális politikát és a strukturális eszközök összehangolását illető erőfeszítéseit, az adminisztratív képességeit olyan szintre emelve, amelynek köszönhetően ezen eszközöket teljes mértékben ki tudják használni;

40. felkéri Romániát, szenteljen nagyobb figyelmet az igazságügyre és belügyekre vonatkozó jogszabályok alkalmazásának és ennek érdekében erősítse meg a jog alkalmazásáért felelős ügynökségeket és intézményeket, mivel azok kevés munkaerővel és kevés szakmai továbbképzési lehetőséggel rendelkeznek; továbbá kéri, hogy gyorsítsa fel a kisajátított tulajdonok visszaszolgáltatását és az egyházak javainak visszaszolgáltatására vonatkozó jogalkotást;

41. Komoly aggodalmának ad hangot a környezetvédelmi fejezettel kapcsolatban kialkudott hosszú átmeneti időszak miatt, különös tekintettel a Rosia Montana-i bányafejlesztésekre, ami súlyos környezetvédelmi fenyegetés az egész régió számára;

Következtetés

42. kifejezi azon óhaját, és lehetségesnek tartja, hogy - amennyiben Romána, a Tanács és a Bizottság megteszik a megfelelő lépéseket - 2004 végéig a tárgyalások gyorsan és kielégítő eredménnyel záruljanak le a csatlakozási szerződés a lehető legkorábbi, 2005-ös aláírása érdekében, így lehetővé téve a 2007 január 1-jei csatlakozást;

43. emlékeztet arra, hogy súlyos mulasztás esetén (a csatlakozási okmány 37., 38. és 39. cikke értelmében) Romániára, ugyanúgy, mint Bulgáriára és valamennyi új tagállamra különleges vádzáradék alkalmazható;

44. felhívja Románia figyelmét, hogy - Bulgáriához hasonlóan - alkalmazható rá a különleges védelmi eljárás, amelynek értelmében, ha a Bizottság azt tapasztalja, hogy fennáll annak a veszélye, miszerint Románia nem lesz képes eleget tenni a csatlakozásából adódó, vagyis a vívmányok végrehajtására és a koppenhágai politikai kritériumok tiszteletben tartására vonatkozó követelményeknek, javasolhatja a Tanácsnak - amely egyhangú döntéssel határoz - Románia csatlakozásának elhalasztását egy évvel; Románia csatlakozását saját érdemei és teljesítménye alapján kell megvalósítani;

45. különös szigorral fogja ellenőrizni a szerződés aláírása és a tulajdonképpeni csatlakozás közötti időszak alatt bekövetkező változásokat, ebben a vonatkozásban felhívja a Bizottságot, hogy továbbra is folyamatosan tájékoztassa a Parlamentet a Külügyi Bizottságon keresztül;

46. ösztönzi Romániát, hogy a tárgyalások során tett valamennyi kötelezettségvállalását pontosan és kitartóan valósítsa meg; mindent megtesz annak érdekében, hogy a Bizottság szigorú nyomon követési és intenzív támogatási intézkedést hozzon létre, amely Romániát csatlakozási folyamatában segíti;

***

47. utasítja elnökét, hogy továbbítsa ezt az állásfoglalását a Tanácsnak, a Bizottságnak, valamint Románia kormányának és parlamentjének.

--------------------------------------------------